Sažetak

U uredbama o interoperabilnosti (2019/817 i 2019/818) zahtijeva se da Komisija svake godine Europskom parlamentu i Vijeću podnese izvješće o trenutačnom stanju priprema za potpunu provedbu uredaba. Ovo je drugo izvješće Komisije.

Provedba nove informatičke arhitekture u području migracija, granica i sigurnosti temelj je uspostave jednog od najsuvremenijih sustava upravljanja granicama na svijetu. Države članice EU-a i zemlje pridružene Schengenu, agencije EU-a i Komisija moraju zajedno napredovati kako bi se ostvarila potpuna i pravodobna provedba. Ako u jednoj državi članici ili instituciji dođe do odgode, to će dovesti do odgoda za sve, a vjerojatno i do povećanja troškova.

Komisija je nakon zadnjeg izvješća nastavila raspravu u relevantnim odborima i stručnoj skupini o nizu provedbenih i delegiranih akata potrebnih za razvoj komponenata interoperabilnosti. Trenutačno su 24 akta u različitim fazama postupka donošenja te su već ili će uskoro biti podneseni na formalno glasovanje odborima za interoperabilnost. U pripremi su preostala dva akta. Sveukupno su za razvoj nove informatičke arhitekture potrebna 74 provedbena i delegirana akta.

Kako bi okupila sve relevantne dionike, Komisija od 2019. saziva forume na visokoj razini o interoperabilnosti koji se održavaju dva puta godišnje. Cilj je raspraviti o načinu unapređenja pripreme i pripravnosti, utvrditi rizike i rješenja te pružiti svu potrebnu potporu kako bi se osigurala potpuna provedba okvira za interoperabilnost do ciljnog datuma – kraja 2023.

Na petom forumu o interoperabilnosti, održanom u travnju 2021., istaknuto je sljedeće:

Komisija je upotrijebila postupak brzog uzbunjivanja (RAP-IT) za praćenje napretka država članica. Komisija je na temelju toga nastavila održavati i jačati bilateralne kontakte s državama članicama koje se suočavaju s poteškoćama. To je uključivalo češće sastanke i slanje dopisa na političkoj razini.

Komisija je na namjenskim sastancima nastavila pružati materijale državama članicama kako bi mogle informirati i osposobiti krajnje korisnike o upotrebi okvira za interoperabilnost i komponenata interoperabilnosti. Započeo je rad na praktičnom priručniku.

Šesti forum o interoperabilnosti održao se 28. listopada 2021. Komisija i agencija eu-LISA ostat će u kontaktu s predmetnim državama članicama i bit će spremne pružiti potporu prema potrebi.

-provedba sustava ulaska/izlaska (EES) i revizija Schengenskog informacijskog sustava (SIS) u kritičnoj su fazi jer se planirani datumi početka rada tih sustava (svibanj 2022., odnosno veljača 2022.) ubrzano približavaju;

-kad je riječ o dogovorenom vremenskom okviru provedbe, sustav ulaska/izlaska suočava se s rizikom od odgode. Neke države članice imaju poteškoća s poštovanjem vremenskog okvira, uglavnom zbog kašnjenja u postupcima javne nabave. Slični su izazovi prisutni od foruma održanog u travnju, a to su kašnjenja isporuka koja su prouzročili izvođači na središnjoj razini. Kad je riječ o reviziji Schengenskog informacijskog sustava (SIS), Agencija Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) i države članice s odgodom su od mjesec i pol započele s ispitivanjem pripravnosti nacionalnih sustava. Aktivnosti ispitivanja trebale bi biti dovršene do prosinca 2021. Trebalo bi nastaviti provoditi sve moguće mjere ublažavanja kako bi se osiguralo da je sve spremno za pravodobno pokretanje tih sustava i novu arhitekturu interoperabilnosti;

-istodobno, prioriteti država članica trebali bi biti dovršavanje postupaka javne nabave koji se odnose na europski sustav za informacije o putovanjima i odobravanje putovanja (ETIAS) te osnivanje nacionalnih jedinica ETIAS-a. Početak rada tog sustava (prosinac 2022.) isto se tako ubrzano približava.